b'\n_START_ARTICLE_\nDefenzin\n_START_PARAGRAPH_\nDefenzini so majhne kationske beljakovine, ki so prisotne pri vreten\xc4\x8darjih in nevreten\xc4\x8darjih. V splo\xc5\xa1nem delujejo proti bakterijam, pa tudi proti drugim mikroorganizmom. Zmanj\xc5\xa1ane koli\xc4\x8dine defenzinov so velikokrat povezane z dolo\xc4\x8denimi obolenji, kot sta Chronova bolezen in cisti\xc4\x8dna fibroza, pove\xc4\x8dane koli\xc4\x8dine pa lahko nakazujejo na za\xc4\x8detne faze razvoja dolo\xc4\x8dene bolezni, kot na primer na shizofrenijo._NEWLINE_Obstajajo tudi posebni \xc2\xbbrastlinski defenzini\xc2\xab, katerih struktura in funkcija spominjata na defenzine nevreten\xc4\x8darjev in vreten\xc4\x8darjev. Sprva so bili izolirani iz p\xc5\xa1eni\xc4\x8dnih in je\xc4\x8dmenih zrn in so bili poimenovani gama-tionini glede na njihovo molekulsko maso in enako \xc5\xa1tevilo disulfidnih vezi kot pri alfa-tioninih in beta-tioninih. Imajo \xc5\xa1iroki spekter protiglivi\xc4\x8dnega delovanja.\n_START_SECTION_\nFunkcije\n_START_PARAGRAPH_\nCelice imunskega sistema uporabljajo defenzine za la\xc5\xbeje uni\xc4\x8denje fagocitiranih bakterij. Ve\xc4\x8dina defenzinov se ve\xc5\xbee na celi\xc4\x8dno membrano oz. plazmalemo bakterije, kjer tvori kanale oz. pore, skozi katere za\xc4\x8dnejo izhajati iz bakterij pomembni ioni in hranilne molekule. Afiniteta vezave na plazmalemo bakterij je ve\xc4\x8dja od vezave na vreten\xc4\x8darsko celico, saj je koncentracija negativno nabitih fosfolipidov na povr\xc5\xa1ini plazmaleme bakterij ve\xc4\x8dja od plazmaleme vreten\xc4\x8darjev, kar predstavlja za\xc5\xa1\xc4\x8ditni mehanizem za funkcionalne, telesu lastne celice._NEWLINE_Pri vre\xc4\x8darjih so pomembni pri mladi\xc4\x8dih, saj imunski sistem pri njih ni \xc5\xa1e dokon\xc4\x8dno razvit. Defenzine pridobijo preko materinega mleka._NEWLINE_Nekateri alfa-defenzini, kot je HNP-1, poleg tega delujejo kot reverzibilni nekompetitivni inhibitorji metaloproteaze, imenovane letalni faktor (LF), ki jo izdeluje bacil Bacillus anthracis._NEWLINE_\xc4\x8clove\xc5\xa1ki genom vsebuje gene za theta-defenzine, vendar le-ti nosijo zapis za stop kodon na napa\xc4\x8dnem mestu, kar okrni njihovo izra\xc5\xbeanje (ekspresijo). Taki psevdogen je mo\xc5\xbeno umetno popraviti, poleg tega pa so raziskave pokazale, da so tovrstni umetni oz. sitneti\xc4\x8dni theta-defenzini, imenovani tudi retrociklini, u\xc4\x8dinkoviti proti virusu humane imunske pomanjkljivosti (HIV), pa tudi proti drugim virusom, ko so virus herpesa simpleksa in virusi gripe A. Delujejo tako, da prepre\xc4\x8dijo vstop virusov v gostiteljsko celico._NEWLINE_Defenzinom-podobni proteini (angle\xc5\xa1ko defensin-like proteins ali DLP) so komponenta v toksinu kljuna\xc5\xa1ev.\n_START_SECTION_\nMedicinski pomen\n_START_PARAGRAPH_\nPomanjkanje ali pove\xc4\x8dana koli\xc4\x8dina defenzinov je velikokrat povezano z dolo\xc4\x8denimi obolenji. Neuravnavana koli\xc4\x8dina defenzinov v ko\xc5\xbei prispeva k nastanku aken, pomanjkanje v vitem \xc4\x8drevesu (ileumu) naj bi bila predispozicija za nastanek Chronove bolezni. poleg tega pa naj bi inhibicija beta-defenzinov v epiteliju plju\xc4\x8d in sapnika zaradi povi\xc5\xa1ane koli\xc4\x8dine soli (NaCl) prispevala k razvoju cisti\xc4\x8dne fibroze._NEWLINE_Pove\xc4\x8dane koli\xc4\x8dine defenzinov so prisotne v ko\xc5\xbei zaradi vnetnih procesov, kot je psoriaza, ter med celjenjem ran, pove\xc4\x8dane koli\xc4\x8dine alfa-defenzinov pa so bile odkrite tudi v limfocitih T pri bolnikih z shizofrenijo, kar bi lahko bilo uporabno za diagnosticiranje ljudi s pove\xc4\x8danim tveganjem za nastanek shizofrenije.'